CELEX: 
Language: sl
Date: 2020-10-14 00:00:00
Title: DELEGIRANA UREDBA KOMISIJE (EU) …/… o spremembi Uredbe Sveta (EU) 2017/1939 glede vrst operativnih osebnih podatkov in kategorij posameznikov, na katere se nanašajo operativni osebni podatki, ki jih sme Evropsko javno tožilstvo obdelovati v kazalu spisov

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Z Uredbo Sveta (EU) 2017/1939 z dne 12. oktobra 2017
                  1
                je bilo ustanovljeno Evropsko javno tožilstvo (v nadaljnjem besedilu: EJT), katerega naloga so preiskovanje, pregon in obtožba storilcev in udeležencev pri kaznivih dejanjih, ki škodujejo finančnim interesom Unije. EJT se bo pri doseganju svojih ciljev opiralo na sistem vodenja zadev, ki bi ga moralo samo vzpostaviti, imeti v lasti in ga upravljati. Informacije v sistemu vodenja zadev bi morale vključevati prejete informacije o morebitnih kaznivih dejanjih, ki sodijo v pristojnost EJT, pa tudi informacije iz spisov, tudi če so ti že zaprti. Sistem vodenja zadev se vodi in upravlja v skladu s pravili iz Uredbe Sveta (EU) 2017/1939 in poslovnika EJT. 
            
            
               Sistem vodenja zadev poleg registra informacij, ki jih EJT pridobi v skladu s členom 24 Uredbe Sveta (EU) 2017/1939, in vseh informacij iz spisov, ki se hranijo v elektronski obliki v sistemu vodenja zadev, vsebuje tudi kazalo vseh spisov. Kazalo ne sme vsebovati nobenih operativnih osebnih podatkov, razen podatkov, ki so potrebni za identifikacijo zadev ali določitev medsebojne povezave med različnimi spisi. Komisija je pooblaščena za sprejetje delegiranih aktov, da bi se oblikoval seznam vrst operativnih osebnih podatkov in kategorij posameznikov, na katere se nanašajo operativni osebni podatki, ki se smejo obdelovati v kazalu. Ta seznam se vključi v prilogo k Uredbi Sveta (EU) 2017/1939. Komisija s to delegirano uredbo sprejme Prilogo k Uredbi Sveta (EU) 2017/1939. 
            
            
               V zvezi s kategorijami posameznikov, na katere se nanašajo operativni osebni podatki, ki se smejo obdelovati v kazalu, priloga navaja osebe, ki so v kazenskem postopku EJT osumljene ali obdolžene storitve kaznivega dejanja, in osebe, ki so na podlagi kazenskega postopka EJT obsojene storitve kaznivega dejanja, ter njihove stike ali sodelavce. Priloga zajema tudi fizične osebe, ki so prijavile kaznivo dejanje, ki spada v pristojnost EJT, ali so žrtve takega kaznivega dejanja. Izbira vrst operativnih osebnih podatkov, ki se lahko obdelujejo v kazalu, je bila opravljena na način, ki zagotavlja zadovoljivo ravnovesje med pravicami posameznikov, na katere se nanašajo osebni podatki, do varstva podatkov, ter učinkovitostjo preiskav in pregona, ki jih izvaja EJT. 
            
            
               V skladu s členom 51 Uredbe Sveta (EU) 2017/1939 je treba jasno razlikovati med operativnimi osebnimi podatki različnih kategorij posameznikov, na katere se nanašajo osebni podatki. Zato je seznam vrst operativnih osebnih podatkov, ki se nanašajo na osumljene, obdolžene in obsojene osebe, obsežnejši od seznama za njihove stike ali sodelavce ter osebe, ki so prijavile kaznivo dejanje, ki škodi finančnim interesom Unije, ali so žrtve takega kaznivega dejanja. Ti seznami se lahko v prihodnosti posodobijo, da se upoštevata razvoj na področju informacijske tehnologije in napredek informacijske družbe.
            
            
               2.POSVETOVANJA PRED SPREJETJEM AKTA
            
            
               Komisija se je pred sprejetjem tega akta posvetovala s skupino strokovnjakov, sestavljeno iz predstavnikov držav članic, ki je bila ustanovljena v skladu s členom 20(4) Uredbe Sveta (EU) 2017/1939. Komisija se je 3. julija 2020 posvetovala tudi z Evropskim nadzornikom za varstvo podatkov in 6. avgusta 2020 objavila osnutek delegirane uredbe za pridobitev povratnih informacij javnosti. 
            
            
               3.PRAVNI ELEMENTI DELEGIRANEGA AKTA
            
            
               V skladu s členom 44(4) Uredbe Sveta (EU) 2017/1939 sistem vodenja zadev zajema: (a) register informacij, ki jih EJT pridobi v skladu s členom 24 Uredbe Sveta (EU) 2017/1939, vključno z vsemi odločitvami v zvezi s temi informacijami, (b) kazalo vseh spisov in (c) vse informacije iz spisov, ki se hranijo v elektronski obliki v sistemu vodenja zadev v skladu s členom 45(3) Uredbe Sveta (EU) 2017/1939. V skladu s členom 49(3) Uredbe Sveta (EU) 2017/1939 se na Komisijo prenese pooblastilo za sprejetje delegiranih aktov, da bi se oblikoval seznam vrst operativnih osebnih podatkov in kategorij posameznikov, na katere se nanašajo operativni osebni podatki, ki se smejo obdelovati v kazalu. Komisija s to delegirano uredbo izvaja to pooblastilo na podlagi člena 115 Uredbe Sveta (EU) 2017/1939, v skladu s katerim se pooblastilo za sprejetje delegiranih aktov iz člena 49(3) Uredbe Sveta (EU) 2017/1939 prenese na Komisijo za nedoločen čas od 20. novembra 2017 in ga lahko prekliče Evropski parlament ali Svet pod tam navedenimi pogoji. 
            
            
               Za namene Uredbe Sveta (EU) 2017/1939 pomenijo „operativni osebni podatki“ vse osebne podatke, ki jih obdeluje EJT za namene iz člena 49(1) Uredbe Sveta (EU) 2017/1939, in sicer: (a) kazenske preiskave in pregon, ki se izvajajo v skladu z Uredbo Sveta (EU) 2017/1939, ali (b) izmenjavo informacij s pristojnimi organi držav članic Evropske unije in drugimi institucijami, organi, uradi in agencijami Unije v skladu z Uredbo Sveta (EU) 2017/1939 ali (c) sodelovanje s tretjimi državami in mednarodnimi organizacijami v skladu z Uredbo Sveta (EU) 2017/1939. 
            
            
               Ob upoštevanju obstoječe zakonodaje EU o varstvu podatkov, zlasti Uredbe (EU) 2016/679 (splošna uredba o varstvu podatkov)
                  2
                in Direktive (EU) 2016/680
                  3
               , je izbira vrst operativnih osebnih podatkov določena na način, ki poseganje v pravico posameznikov, na katere se nanašajo osebni podatki, do varstva podatkov omejuje na obdelavo podatkov, ki je sorazmerna in potrebna za namen, za katerega se ti podatki obdelujejo. Zato v skladu s členom 51 Uredbe Sveta (EU) 2017/1939 ta delegirani akt določa obsežnejši seznam vrst operativnih osebnih podatkov, ki se lahko obdelujejo v kazalu, v zvezi z osebami, ki so osumljene ali obdolžene kaznivega dejanja, ki škodi finančnim interesom Unije, ali so bile obsojene za tako kaznivo dejanje na podlagi kazenskega postopka EJT, kot pa v zvezi z njihovimi stiki ali sodelavci in fizičnimi osebami, ki so prijavile tako kaznivo dejanje ali so žrtve takega kaznivega dejanja. Obdelava operativnih osebnih podatkov stikov, sodelavcev, žrtev in prijaviteljev kaznivih dejanj v kazalu bi morala biti omejena na tisto, kar je potrebno in sorazmerno, da lahko EJT izvaja svoje preiskovalne in tožilske naloge. V vsakem primeru člen 49(5) Uredbe Sveta (EU) 2017/1939 od EJT zahteva, da obdeluje operativne osebne podatke tako, da je mogoče ugotoviti, kateri organ je zagotovil podatke ali od kod so bili podatki pridobljeni.
            
            
               DELEGIRANA UREDBA KOMISIJE (EU) …/…
            
            
               z dne 14.10.2020
            
            
               o spremembi Uredbe Sveta (EU) 2017/1939 glede vrst operativnih osebnih podatkov in kategorij posameznikov, na katere se nanašajo operativni osebni podatki, ki jih sme Evropsko javno tožilstvo obdelovati v kazalu spisov
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva
                  4
                (EJT) in zlasti člena 49(3) Uredbe, 
            
            
               ob upoštevanju naslednjega:
            
         
         
            
               (1) 
                     Evropsko javno tožilstvo je bilo ustanovljeno za preiskovanje, pregon in obtožbo storilcev in udeležencev pri kaznivih dejanjih, ki škodujejo finančnim interesom Unije.
            
            
               (2)
                     Sistem vodenja zadev Evropskega javnega tožilstva vključuje kazalo vseh spisov. Operativni osebni podatki v kazalu so omejeni na podatke, ki so potrebni za identifikacijo zadev ali določitev medsebojnih povezav med različnimi spisi. 
            
            
               (3) 
                     Zato bi bilo treba opredeliti vrste operativnih osebnih podatkov in kategorije posameznikov, na katere se nanašajo operativni osebni podatki, ki se lahko obdelujejo v kazalu. 
            
            
               (4)
                     Uredbo (EU) 2017/1939 bi bilo treba ustrezno spremeniti.
            
            
               (5)
                     Posvetovanje s skupino strokovnjakov iz člena 20(4) Uredbe (EU) 2017/1939 je bilo opravljeno 8. maja 2020.  
            
            
               (6)
                     Evropski nadzornik za varstvo podatkov je mnenje podal 31. julija 2020 –
            
            
               SPREJELA NASLEDNJO UREDBO:
            
            
               Člen 1
            
            
               Besedilo Priloge k tej uredbi se doda kot Priloga k Uredbi (EU) 2017/1939.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije. 
            
            
               Ta uredba je v celoti zavezujoča in se neposredno uporablja v državah članicah v skladu s Pogodbama.
            
            
               V Bruslju, 14.10.2020
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 283, 31.10.2017, str. 1.
               
               
                  
                     (2)
                  
                        UL L 119, 4.5.2016, str. 1. 
               
               
                  
                     (3)
                  
                        UL L 119, 4.5.2016, str. 89. 
               
               
                  
                     (4)
                  
                        UL L 283, 31.10.2017, str. 1.
               
            
      
    ---documentbreak--- 
      
         
         
            
               PRILOGA 
            
            
            
               PRILOGA
            
            
                Kategorije posameznikov, na katere se nanašajo osebni podatki, in kategorije operativnih osebnih podatkov iz člena 49(3)
            
            
               A. Kategorije posameznikov, na katere se nanašajo operativni osebni podatki, ki se lahko obdelujejo v kazalu:
            
            
               (a)osumljene ali obdolžene osebe v kazenskem postopku EJT,
            
            
               (b)osebe, obsojene na podlagi kazenskega postopka EJT,
            
            
               (c)fizične osebe, ki so prijavile kaznivo dejanje, ki spada v pristojnost EJT, ali so žrtve takega kaznivega dejanja,
            
            
               (d)stiki ali sodelavci osebe iz točk (a) in (b).
            
            
            
               B. Vrste operativnih osebnih podatkov kategorij posameznikov, na katere se nanašajo osebni podatki, iz točk (a) in (b) oddelka A, ki se lahko obdelujejo v kazalu:
            
            
               (a)priimek, dekliški priimek, imena in vsi vzdevki ali privzeta imena,
            
            
               (b)datum in kraj rojstva,
            
            
               (c)državljanstvo,
            
            
               (d)spol,
            
            
               (e)stalno bivališče, poklic in kraj, v katerem se zadržuje zadevna oseba,
            
            
               (f)številke socialnega zavarovanja, osebne identifikacijske številke, vozniška dovoljenja, osebni dokumenti, podatki iz potnih listov, carinske in davčne identifikacijske številke,
            
            
               (g)opis in narava domnevnih kaznivih dejanj, čas storitve ter vrsta kaznivih dejanj,
            
            
               (h)informacije o pravnih osebah, ki se nanašajo na določene ali določljive posameznike, zoper katere teče preiskava, ki jo vodi Evropsko javno tožilstvo,
            
         
         
            
               (i)sum članstva v kriminalni združbi,
            
            
               (j)podatki o bančnih računih in računih pri drugih finančnih ustanovah,
            
            
               (k)telefonske številke, številke SIM kartic, elektronski naslovi, naslovi IP ter imena računov in uporabniška imena, ki se uporabljajo na spletnih platformah, 
            
            
               (l)podatki o registraciji vozil,
            
            
               (m)opredeljiva sredstva, ki so v lasti ali uporabi osebe, kot so kriptosredstva in nepremičnine.
            
            
            
               C. Vrste operativnih osebnih podatkov kategorij posameznikov, na katere se nanašajo osebni podatki, iz točke (c) oddelka A, ki se lahko obdelujejo v kazalu in so omejeni na tisto, kar je potrebno in sorazmerno, da lahko EJT izvaja svoje preiskovalne in tožilske naloge:
            
            
               (a)priimek, dekliški priimek, imena in vsi vzdevki ali privzeta imena,
            
            
               (b)datum in kraj rojstva,
            
            
               (c)državljanstvo,
            
            
               (d)spol,
            
            
               (e)stalno bivališče, poklic in kraj, v katerem se zadržuje zadevna oseba,
            
            
               (f)osebne identifikacijske številke, osebni dokumenti in podatki iz potnih listov,
            
            
               (g)opis in narava kaznivih dejanj, ki zadevajo zadevno osebo ali jih je ta prijavila, čas storitve ter vrsta kaznivih dejanj.
            
            
            
               D. Vrste operativnih osebnih podatkov kategorij posameznikov, na katere se nanašajo osebni podatki, iz točke (d) oddelka A, ki se lahko obdelujejo v kazalu in so omejeni na tisto, kar je potrebno in sorazmerno, da lahko EJT izvaja svoje preiskovalne in tožilske naloge:
            
            
               (a)priimek, dekliški priimek, imena in vsi vzdevki ali privzeta imena,
            
            
               (b)datum in kraj rojstva,
            
            
               (c)državljanstvo,
            
            
               (d)spol,
            
         
         
            
               (e)stalno bivališče, poklic in kraj, v katerem se zadržuje zadevna oseba,
            
            
               (f)osebne identifikacijske številke, osebni dokumenti in podatki iz potnih listov.